**אביגיל "אבי" אנדרסון** (באנגלית: **Abigail "Abby" Anderson**) היא דמות בדיונית המופיעה במשחק הווידאו "The Last of Us Part II" מאת Naughty Dog. את דמותה של אלי מגלמת השחקנית לורה ביילי באמצעות לכידת תנועה ודיבוב; במשחק זה, מופיעה דמותה של אבי כחיילת של "חזית לשחרור וושינגטון" (WLF), המבקשת לנקום את מות אביה באמצעות הריגת ג'ואל מילר. בשלב מסוים, נאמנותה ל"חזית" מתערערת כשהיא מתיידדת עם שני חברים לשעבר ב"סרפטייס", כת דתית-קנאית שאיתה נמצא הארגון במלחמה. אבי היא אחת משתי הדמויות הראשיות שניתן לשחק במשחק, לצד דמותה של אלי.

את דמותה של אבי הגו ניל דרוקמן והאלי גרוס, תסריטאי "The Last of Us Part II". מעבר השחקן לגילום דמותה של אבי נעשה על מנת להעמיק את אישיותה ומורכבותה של הדמות; דרוקמן רצה שהשחקנים ישנאו את אבי בשלב מוקדם של המשחק, אבל מאוחר יותר ייאלצו להזדהות איתה דרך פגמיה והפעולות בהן היא נוקטת בדרכה לגאולתה העצמית. במקור, דרוקמן העדיף להימנע מליהוקה של ביילי לתפקיד בגלל ריבוי התפקידים שלה, אך לבסוף התרשם מקלטת האודישן שלה, בו הציגה את פגיעותה של אבי. ביילי התאמנה לקראת התפקיד, ואף ילדה את בנה הראשון במהלך ההפקה. בנוסף, התכוננה ביילי באמצעות מחקר על אנשים שהיו מעורבים במלחמות ועל מנגנוני ההתמודדות שלהם. פניה של אבי עוצבו על פי ג'וסלין מטלר, אמנית אפקטים חזותיים שעבדה בעבר בחברת "Naughty Dog", בעוד שעיצוב גופה התבסס על מראה החיצוני של האתלטית קולין פוטש.

דמותה של אבי זכתה לשבחי הביקורות, ומבקרים רבים ציינו כי קשת הגאולה שלה הוצגה בצורה אמינה שהפכה את הדמות לחביבה עד לסיומו. עם זאת, הפרקים בהם נאלצו השחקנים לגלם את דמותה זכו לביקורות שליליות בקרב קהילות גיימרים, ובעקבותם הפכה ביילי למטרה לאיומי מוות מקוונים; מבקרים אחדים ציינו כי הדמות מושמצת בצורה לא הוגנת, ושהביקורות על מבנה גופה השרירי נבעו כתוצאה מהיעדר גיוון ייצוג הגוף החיובי במשחקי וידאו. על גילום הדמות זכתה ביילי לשבחים רבים ולפרסים.

יצירת הדמות
-----------

### פיתוח וליהוק

דמותה של אבי מתוארת כבעלת "נוכחות צבאית", ומבנה גופה הפיזי משקף את שנות האימונים והקרב שעברה עיצוב דמותה עבר מספר גרסאות, במטרה להציג אותה כ"מוכשרת, תועלתנית וחזקה". במהלך האודישנים עבור ליהוק דמותה, רצה הבמאי היצירתי, ניל דרוקמן, להימנע במיוחד מליהוקה של לורה ביילי לתפקיד בשל ריבוי התפקידים; ובמקור היה מעוניין ללהקה לדמותה של דינה. עם זאת, כשסקר את קלטת האודישן שלה, התרשם דרוקמן מהאופן שבו הדגישה ביילי את פגיעותה של אבי, בעוד ששחקניות אחרות הדגישו את כעסה. ביילי רואה את המשחק כחשוב לה באופן אישי, שכן במהלך הפקת המשחק ילדה את בנה הראשון. טרם היריונה, התאמנה ביילי לקראת התפקיד; ובמהלך תקופת ההיריון, ניסתה להסתיר את הליכתה הכבדה במהלך גילום הדמות. בנוסף, ביילי התכוננה לתפקיד על ידי מחקר אנשים שהיו מעורבים במלחמות ומנגנוני ההתמודדות שלהם. בזמן ביצוע הסצנה שבה הורגת אבי את ג'ואל – שגולם על ידי ידידה של ביילי, טרוי בייקר – דאגה ביילי לוודא ללא הרף את שלומו בשל עוצמת הסצנה. עיצוב פניה של אבי מבוססות על פניה של ג'וסלין מטלר, אמנית אפקטים חזותיים שעבדה בעבר בחברת "Naughty Dog", בעוד שעיצוב מבנה גופה מבוסס על גופה של האתלטית קולין פוטש.

### כתיבה

האלי גרוס, מתסריטאי המשחק הראשיים ויוצרת דמותה של אבי, אותה יצרה בשיתוף פעולה עם ניל דרוקמן.
בטיוטה מוקדמת של עלילת המשחק, הייתה אבי הצעירה עדה להתקפה על בני קבוצתה מצד ג'ואל וטומי, שהיו ציידים באותה תקופה (ב-20 שחלפו בין הפרולוג לתחילת העלילה במשחק הראשון), ונשבעת לנקום בשניים. עם הסתעפות העלילה והתמקדותה באלימות בתור תמה מרכזית, הבינו התסריטאים כי דמותה של אבי תקבל עומק ונפח שחסר לה אילו אביה נהרג על ידי השחקן במשחק הראשון, ומוות זה יהיה קשור ישירות למעשיו של ג'ואל. המעבר לדמותה של אבי בפרק הראשון של המשחק נעשה על מנת לבסס את אישיותה ופגיעותה, ולהימנע מהצגתה כאנטגוניסטית גנרית. במקור, דמותה של אבי התעתדה להיות הדמות העיקרית שניתן לשחק בשלביו המוקדמים של המשחק, טרם הסצנה בה היא הורגת את ג'ואל, אך דרוקמן חש שהזדהות השחקנים עם דמותה בשלב מוקדם מדי של המשחק תהיה האפשרות ה"קלה מדי"; ורצה במקום זאת שהשחקנים ייאלצו להזדהות עם דמותה ומניעיה לאחר שישנאו אותה בשל מעשיה בתחילת המשחק. דרוקמן נמנע מלכתוב את דמותה כ"מושלמת", ובמקום זאת בחר לעורר את האמפתיה כלפיה באמצעות פגמיה וניסיונותיה לגאול את עצמה. במהלך פיתוח המשחק, הורה דרוקמן לביילי להימנע מלחייך, בנימוק שעליה להרגיש כאילו עצם חיוכה הוא פרס. במהלך עלילת המשחק, נחשף כי אחת מנקודות התורפה הבולטות ביותר של אבי היא פחד גבהים משתק.

חלק מסצנות הפלשבק של המשחק בנעליה של אבי הציגו את הצטרפותה ל"חזית לשחרור וושינגטון", על אף שזו הייתה החלטה לא מודעת מטעמה, שכן מנהיג הארגון היה חבר בקבוצתה הקודמת ששימש עבורה כדמות אב. מטרתה של אבי להרוג את ג'ואל ניזונה מרצונה לחזור לעולם לפני מות אביה, אבל היא מגלה שזה בלתי אפשרי. לאחר שהייתה עדה לסירובו של אוון לוותר על חיפוש "אור" בעולם של חושך, היא מוצאת מטרה משלה בהגנה על יארה ולב, ולדעת דרוקמן, מטרה זו שימשה כהשתקפות לקשת הגאולה שעבר ג'ואל במשחק הראשון. בנוסף, דמותו של אוון ייצגה את הרגש בעולמה הפסימי של אבי. המכשולים שהיא מתגברת עליה בעת איסוף ציוד רפואי במטרה להציל את חייה של יארה ממחישים את מאמציה לעזור לשני האחים ולגאול את עצמה. מרגנאו ציינה כי אבי קיבלה השראה לנתק את קשריה מהארגונים אליהם השתייכה לאחר שהייתה עדה לאופייו המרדני של לב. סצנת תחינתה של אבי בפני כנופיית "הרעשנים" בסנטה ברברה לחוס על חייו של לב נכתבה כהקבלה מכוונת לתחינתה של אלי לחוס על חייו של ג'ואל. במהלך צילומי החלק האחרון של הקרב בין אבי לאלי, שבו מנסה אלי להטביע את אבי על ידי תפיסת גרונה לפני שבסופו של דבר מחליטה לחוס עליה, ביילי עצרה את נשימתה במשך כל צילום הקטע; אשלי ג'ונסון, המגלמת את אלי, הרפתה ממנה לאחר שהבינה ששפתיה של ביילי מכחילות. ביילי חשה שאבי הבינה את רגשותיה של אלי עד סוף המשחק, לאחר שהתמודדה עם מותו של אביה.

הופעותיה בסדרת המשחקים
----------------------

 ערכים מורחבים – **The Last of Us,‏ The Last of Us Part II**  

בפלשבק לאירועי "The Last of Us", מתגלה כי המנתח שעבד עבור "הגחליליות" ושאותו הרג ג'ואל הרג בסוף המשחק על מנת להציל את אלי, היה למעשה אביה של אבי, ג'רי אנדרסון. חמש שנים לאחר מכן, בהיותה בשנות העשרים המוקדמות לחייה, מצליחה אבי להתחקות אחר מיקומו של ג'ואל בג'קסון, ויומינג, שם היא מכה אותו למוות. כשהיא שבה לבסיסה בסיאטל, מגלה אבי כי בן-זוגה לשעבר, אוון, נעלם בזמן שחקר את "הסרפטייס", כת דתית-קנאית הנמצאת במלחמה עם "החזית לשחרור וושינגטון" (WLF), מיליציה בה אבי חברה. מנהיג ה-WLF, אייזק דיקסון, מאמין כי אוון ערק, ומתכנן לתקוף את בסיסם של "הסרפטייס" באי הסמוך. בחיפוש אחר אוון, נתפסת אבי ועדה להתעללותם של "הסרפטייס" בסרפייטית סוררת בשם יארה. לאחר שחולצו על ידי אחיה הצעיר של יארה, לב, השלושה מגיעים לאקווריום, שם אבי מוצאת את אוון ומגלה כי בכוונתו להפליג לסנטה ברברה, קליפורניה, שם "הגחליליות" מתקבצות מחדש לכאורה. לב בורח חזרה אל בסיס "הסרפטייס" במטרה לשכנע את אמם לעזוב את הכת; ואבי ויארה רודפות אחריו ובדרך מתחמקות ממתקפה של טומי, אחיו הצעיר וחדור-הנקמה של ג'ואל.

בבסיס "הסרפטייס", מגלות השתיים שלב הרג את אמו האדוקה מתוך הגנה עצמית. בזמן ש"החזית" תוקפת את הבסיס, יארה הורגת את אייזק ומקריבה את עצמה על מנת לאפשר לאבי וללב לברוח. אבי ולב שבים לאקווריום, שם הן מוצאות את גופותיהם של אוון ובת-זוגו ההריונית, מל, ומפה המובילה למיקום מחבואה של אלי בתיאטרון הסמוך. בתיאטרון, הורגת אבי את ג'סי ומשתקת את טומי. במאבק מולן, אבי גוברת על אלי ודינה, אך לאחר שנודע לה שדינה בהיריון, היא מרפה מהן בהתעקשותו של לב ומזהירה אותן להתרחק מסיאטל. זמן מה לאחר מכן, מגיעים אבי ולב לסנטה ברברה בחיפוש אחר "הגחליליות", אך נתפסים על ידי "הרעשנים", כנופיית שודדים העוסקת בסחר עבדים. לאחר שנחלשו משבועות של עינויים, השניים לבסוף ניצלים על ידי אלי; שמאיימת להרוג את לב ומאלצת את אבי להילחם בה. אלי גוברת על אבי, אך נותנת לה לחיות. כשהיא מותירה מאחוריה את אלי השבורה, אבי מפליגה משם עם לב לכיוון בסיס "הגחליליות" בסנטה קטלינה.

ביקורות
-------

על גילום דמותה של אבי, זכתה לורה ביילי לשבחי הביקורות ולפרסים, חרף ביקורות שליליות מצד קהילת הגיימרים ואיומי מוות.
דמותה של אבי וביצועיה של ביילי זכתה לשבחי הביקורות. ג'ון סאודרה מהאתר "Den of Geek" שיבח את ביילי על שהפיחה חיים בדמותה של אבי וגרמה לשחקן להזדהות איתה. בנוסף, סאודרה שיבח את רגשות האחווה והנאמנות של הדמות לחבריה, במיוחד לדמותו של מני. קייטלין גליז-רו מהאתר "VG247", ציינה כי קשת הגאולה של אבי אמינה וחשובה אף יותר מקשתות עלילה אחרות במשחק. ג'ייסון שיהאן מהאתר "NPR" כתב כי חווית העלילה דרך נקודת מבטה של אבי הוכיחה שנקמתה זוכה להכרה בדיוק באותה מידה כמו נקמתה של אלי. קאט ביילי מהאתר "USgamer", ציינה לחיוב את שאיפת המפתחים לגרום לשחקן להחליף את עורו, אך העירה מנגד כי הקונספט "בקושי" הצליח. דין טקהאשי מהאתר "VentureBeat", סיכם למסקנה כי אבי זכתה לגאולתה בכך שחסה על חייה של אלי ושיבח את יכולתה של "Naughty Dog" להפוך את הדמות לחביבה ובעלת יכולת להזדהות עמה. רפאל מוטמאיור מהאתר "Observer" ציין כי סיפורה של אבי מעניין באותה המידה לשל אלי, וכי השימוש בו בתוך עלילת המשחק הפך את אלי גם לדמות טובה יותר. ג'ס ג'והו מהאתר "Mashable" החשיבה את סיפורה של אבי לבעל ניואנסים אמיתיים ומשכנעים יותר, אך ביקרה את שתי הדמויות על כך שהסתמכו יותר מדי על מערכות היחסים שלהן עם אבותיהן; וציינה כי עלילת המשחק נמצאת בשיאה במהלך הסצנות בין אבי ולב.

הפרקים במשחק בהם נאלצו השחקנים להיכנס לנעליה של אבי זכו לביקורות שליליות בקרב קהילות גיימרים, שציפו לשלוט בדמותה של אלי במשך רוב המשחק. במאמר שכתב עבור "קוליידר", העיר דייב טרומבור שדמותה של אבי הושמצה שלא כהוגן על ידי השחקנים, וציין שהם לא הצליחו להבין את המסר ואת הסאבטקסט של עלילת המשחק. שחקנים אחדים מתחו ביקורת על מבנה גופה השרירי של אבי, וברשת נפוצו תאוריות לפיהן היא טרנסג'נדרית; בתגובה טענו פטרישיה הרננדז מהאתר "פוליגון" ואיימי קולס מהאתר "אינדיפנדנט" כי תפיסה זו היא כתוצאה מהיעדר גיוון ייצוג הגוף החיובי במשחקי וידאו. וכי העלילה הראתה כי לאבי יש את המשאבים להשיג את מבנה הגוף המועדף עליה. בנוסף, הפכה ביילי למטרה לאיומי מוות מקוונים על גילום הדמות; מ-"Naughty Dog" פורסמה הצהרה המגנה את האיומים, וביילי זכתה לתמיכה ממפורסמים אחרים, בהם ג'יימס גאן וקרייג מאזין. בפברואר 2022, הצהירה ביילי כי היא עדיין ממשיכה "לראות את שרידי האיומים באינטרנט".

על תפקידה במשחק, זכתה ביילי בקטגוריות "ההופעה הטובה ביותר" בטקס פרסי המשחקים 2020 ומ-"IGN", "פרפורמרית בתפקיד ראשי" בטקס פרסי האקדמיה הבריטית ה-17, וב""הביצועים המצטיינים ביותר של שחקן ראשי במשחק דרמה" בטקס פרסי האקדמיה הלאומית למבקרי שוק משחקי הווידאו (NAVGTR). בנוסף, דמותה של אבי הייתה מועמדת בקטגוריית "ההישג היוצא מן הכלל באפיון דמות" בטקס האקדמיה לאמנויות ומדעים אינטראקטיביים ה-24.

הערות שוליים
------------

1. 1 2 3 4  Tucker, Ian, ed. (June 2020), The Art of The Last of Us Part II, United States of America: Dark Horse Comics
2. 1 2 3  Miller, Greg; Druckmann, Neil; Johnson, Ashley; Baker, Troy (June 25, 2020). "Last of Us 2 Spoilercast". Gamescast (Podcast). Kinda Funny. Archived from the original on February 17, 2022. Retrieved March 2, 2023.
3. 1 2 3 4 5 6  Miller, Greg; Bailey, Laura (June 29, 2020). "The Last of Us Part II: Laura Bailey on "The Scene"". We Have Cool Friends (Podcast). Kinda Funny. Archived from the original on February 17, 2022. Retrieved March 2, 2023.
4. 1 2 3 4  McKeand, Kirk (February 11, 2022). "Laura Bailey interview - from school lunches alone to The Last of Us Part II". USA Today. Gannett. Archived from the original on February 11, 2022. Retrieved March 2, 2023.
5. ↑  Bellingham, Hope (February 10, 2021). "The Last of Us 2's Abby face model cosplays as the character and nails it". GamesRadar+. Future plc. Archived from the original on February 10, 2021. Retrieved March 2, 2023.
6. ↑  Ehrlich, David (June 22, 2020). "Neil Druckmann and Halley Gross Open Up About the Biggest Twists of 'The Last of Us Part II'". IndieWire. Penske Media Corporation. Archived from the original on June 23, 2020. Retrieved March 2, 2023.
7. 1 2  Spicer, Christian; Druckmann, Neil; Gross, Halley; Alexander, Ian; Bailey, Laura; Johnson, Ashley (July 21, 2020). ""You're my people" - Abby". The Official The Last of Us Podcast (Podcast). Sony Interactive Entertainment. Archived from the original on July 23, 2020. Retrieved March 2, 2023.
8. ↑  Wilson, Aoife (July 1, 2020). "A spoiler-heavy interview with The Last of Us Part 2 director Neil Druckmann". Eurogamer. Gamer Network. Archived from the original on July 1, 2020. Retrieved March 2, 2023.
9. ↑  Kline, Kaity (July 2, 2020). "There's One Pleasant Surprise In 'The Last Of Us Part II': Its Depiction Of Judaism". NPR. Archived from the original on July 2, 2020. Retrieved March 2, 2023.
10. ↑  Gibbons, Brodie (June 18, 2020). "We Chatted To Naughty Dog About The Last Of Us Part II Spoilers, Leaks, Themes And Brutality". Press Start. Southern Cross Austereo. Archived from the original on June 21, 2020. Retrieved March 2, 2023.
11. ↑  Hornshaw, Phil (July 8, 2020). "Last of Us 2's Ending Explained - Everything That Happens And Why". GameSpot. CBS Interactive. Archived from the original on July 9, 2020. Retrieved March 2, 2023.
12. ↑  Saavedra, John (June 22, 2020). "The Last of Us Part 2: Abby Voice Actor Laura Bailey Delivers a Stunning Performance". Den of Geek. Dennis Publishing. Archived from the original on June 25, 2020. Retrieved March 2, 2023.
13. ↑  Galiz-Rowe, Caitlin (July 3, 2020). "Abby's redemption arc in The Last of Us Part 2 is the only one that matters (spoilers)". VG247. videogaming247 Ltd. Archived from the original on July 9, 2020. Retrieved March 2, 2023.
14. ↑  Sheehan, Jason (February 26, 2021). "Reading The Game: 'The Last Of Us Part 2'". NPR. Archived from the original on February 26, 2021. Retrieved March 2, 2023.
15. ↑  Bailey, Kat (June 23, 2020). "The Last of Us Part 2 Pulls Off Its Biggest Twist, But Only Just Barely". USgamer. Gamer Network. Archived from the original on July 1, 2020. Retrieved March 2, 2023.
16. ↑  Takahashi, Dean (July 13, 2020). "Why the story of The Last of Us Part II is maddening and fulfilling (spoilers)". VentureBeat. Archived from the original on July 14, 2020. Retrieved March 2, 2023.
17. ↑  Motamayor, Rafael (July 11, 2020). "The Brutal Redemptions of 'The Last of Us Part II'". Observer. Observer Media. Archived from the original on August 15, 2020. Retrieved March 2, 2023.
18. ↑  Joho, Jess (July 10, 2020). "How 'The Last of Us Part II' fails its women protagonists". Mashable. Ziff Davis. Archived from the original on July 10, 2020. Retrieved March 2, 2023.
19. ↑  MacLeod, Riley; Notis, Ari (June 19, 2020). "Here's The Deal With The Last Of Us Part 2". Kotaku. G/O Media. Archived from the original on July 8, 2020. Retrieved March 2, 2023.
20. ↑  Trumbore, Dave (July 3, 2020). "Why 'The Last of Us: Part II' Deserves to Be in the 'Game of the Year' Conversation". Collider. Collider Cryptomedia, Inc. Archived from the original on July 3, 2020. Retrieved March 2, 2023.
21. ↑  Hernandez, Patricia (July 1, 2020). "The Last of Us Part 2 proves gaming doesn't know how to deal with muscular women". Polygon. Vox Media. Archived from the original on July 1, 2020. Retrieved March 2, 2023.
22. ↑  Coles, Amy (July 9, 2020). "The rampant body-shaming of Abby in The Last of Us Part II shows gamers still can't accept a realistic female lead". The Independent. Independent Digital News & Media Ltd. Archived from the original on July 11, 2020. Retrieved March 2, 2023.
23. ↑  Khan, Asif (July 3, 2020). "Last of Us 2 voice actor Laura Bailey shares death threats on Twitter". Shacknews. Gamerhub. Archived from the original on July 4, 2020. Retrieved March 2, 2023.
24. ↑  Hernandez, Patricia (July 6, 2020). "The Last of Us 2 devs Naughty Dog condemns harassment, death threats". Polygon. Vox Media. Archived from the original on July 6, 2020. Retrieved March 2, 2023.
25. ↑  Stedman, Alex (December 10, 2020). "The Game Awards 2020: Complete Winners List". Variety. Penske Media Corporation. Archived from the original on December 11, 2020. Retrieved March 2, 2023.
26. ↑  "The Best Performance in Games of 2020". IGN. Ziff Davis. December 22, 2020. Archived from the original on December 15, 2020. Retrieved March 2, 2023.
27. ↑  Ankers, Adele (March 2, 2021). "BAFTA Games Awards 2021 Nominations Announced". IGN. Ziff Davis. Archived from the original on March 3, 2021. Retrieved March 2, 2023.
28. ↑  Kirakosyan, Georgy (February 23, 2021). "Ghost of Tsushima стала игрой года по версии NAVGTR Awards" [Ghost of Tsushima named NAVGTR Awards Game of the Year]. Igromania (in Russian). Igromedia. Archived from the original on February 23, 2021. Retrieved March 2, 2023.
29. ↑  Denzer, TJ (April 22, 2021). "The D.I.C.E. Awards 2021 winners & finalists". Shacknews. Gamerhub. Archived from the original on April 22, 2021. Retrieved March 2, 2023.